Σχέδιο ΑΠΟΦΑΣΗΣ ΤΗΣ ΕΠΙΤΡΟΠΗΣ ΣΥΝΕΡΓΑΣΙΑΣ ΕΚ-ΔΗΜΟΚΡΑΤΙΑΣ ΤΟΥ ΑΓΙΟΥ ΜΑΡΙΝΟΥ που τροποποιεί την απόφαση αριθ. 4/92 της επιτροπής συνεργασίας ΕΟΚ-Αγίου Μαρίνου της 22ας Δεκεμβρίου 1992 σχετικά με ορισμένες μεθόδους διοικητικής συνεργασίας για την εφαρμογή της ενδιάμεσης συμφωνίας και τη διαδικασία επαναποστολής των εμπορευμάτων προς τη Δημοκρατία του Αγίου Μαρίνου - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η οδηγία 92/12/ΕΟΚ του Συμβουλίου, της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης προβλέπει στο άρθρο 2 παράγραφος 4 τελευταία περίπτωση ότι τα κράτη μέλη λαμβάνουν τα μέτρα που απαιτούνται προκειμένου να εξασφαλισθεί ότι οι συναλλαγές εμπορευμάτων που ενεργούνται από ή προς τον Άγιο Μαρίνο έχουν τη μεταχείριση που επιφυλάσσεται στις μετακινήσεις εμπορευμάτων από ή προς την ιταλική Δημοκρατία.

H ενδοκοινοτική κυκλοφορία των προϊόντων που υπόκεινται σε ειδικό φόρο κατανάλωσης, βάσει καθεστώτος αναστολής, συνοδεύεται από συνοδευτικό διοικητικό έγγραφο που έχει συντάξει ο αποστολέας, ενώ στις σχέσεις με τον Άγιο Μαρίνο η διαδικασία αυτή δεν προβλέπεται ρητά.

Η απόφαση αριθ. 4/92 της επιτροπής συνεργασίας ΕΟΚ-Αγίου Μαρίνου, της 22ας Δεκεμβρίου 1992, σχετικά με ορισμένες μεθόδους διοικητικής συνεργασίας για την εφαρμογή της προσωρινής συμφωνίας και τη διαδικασία επαναποστολής εμπορευμάτων προς τη Δημοκρατία του Αγίου Μαρίνου, προβλέπει τα έγγραφα που πρέπει να χρησιμοποιηθούν για να επιτραπεί η κυκλοφορία των εμπορευμάτων μεταξύ της Κοινότητας και του Αγίου Μαρίνο.

Οι ιταλικές αρχές, των οποίων ζητήθηκε σχετικά η γνώμη, διαβεβαίωσαν ότι θεσπίστηκαν όλες οι νομοθετικές και διοικητικές διατάξεις για τη διασφάλιση της τήρησης της εν λόγω κοινοτικής διάταξης. Συγκεκριμένα, οι οικονομικοί φορείς του Αγίου Μαρίνου υπήχθησαν σε καθεστώς φορολογικής αποταμίευσης. Σε αυτή τη βάση, οι οικονομικοί φορείς του Αγίου Μαρίνου θα πρέπει επομένως να μπορούν να συναλλάσσουν εμπορεύματα σε καθεστώς αναστολής ειδικών φόρων κατανάλωσης με τα κράτη μέλη, με τη χρησιμοποίηση του συνοδευτικού διοικητικού εγγράφου.

Στην πράξη, φαίνεται ότι η διαδικασία αυτή εφαρμόζεται πράγματι στις διμερείς συναλλαγές μεταξύ του Αγίου Μαρίνου και της Ιταλίας. Η διαδικασία που ακολουθείται στις συναλλαγές μεταξύ του Αγίου Μαρίνου και των κρατών μελών εκτός της Ιταλίας είναι λιγότερο σαφής και θεωρείται ως πηγή αποκλινουσών ερμηνειών. Η πρόταση τροποποίησης αποσκοπεί επομένως να διευκρινίσει την κατάσταση με την προσθήκη μιας παραγράφου στο άρθρο 1 της απόφασης του 1992 επισημαίνοντας ότι το συνοδευτικό διοικητικό έγγραφο νοείται ως «έγγραφο ισοδύναμης αξίας» κατά την έννοια του άρθρου 4 της εν λόγω απόφασης.

2. Επιπλέον, η πρόταση αυτή περιλαμβάνει σειρά άλλων τροποποιήσεων για την ενημέρωση των μη επίκαιρων πλέον διατάξεων.

3. Λαμβάνοντας υπόψη τα ανωτέρω, η Επιτροπή προτείνει στο Συμβούλιο να εγκρίνει το κείμενο του συνημμένου σχεδίου απόφασης ως κοινή θέση της Κοινότητας που θα υποβληθεί στην επιτροπή τελωνειακής συνεργασίας ΕΚ-Αγίου Μαρίνου.

Σχέδιο ΑΠΟΦΑΣΗΣ ΤΗΣ ΕΠΙΤΡΟΠΗΣ ΣΥΝΕΡΓΑΣΙΑΣ ΕΚ-ΔΗΜΟΚΡΑΤΙΑΣ ΤΟΥ ΑΓΙΟΥ ΜΑΡΙΝΟΥ που τροποποιεί την απόφαση αριθ. 4/92 της επιτροπής συνεργασίας ΕΟΚ-Αγίου Μαρίνου της 22ας Δεκεμβρίου 1992 σχετικά με ορισμένες μεθόδους διοικητικής συνεργασίας για την εφαρμογή της ενδιάμεσης συμφωνίας και τη διαδικασία επαναποστολής των εμπορευμάτων προς τη Δημοκρατία του Αγίου Μαρίνου

Η ΕΠΙΤΡΟΠΗ ΣΥΝΕΡΓΑΣΊΑΣ ΕΚ-ΑΓΙΟΥ ΜΑΡΙΝΟΥ,

Έχοντας υπόψη:

την ενδιάμεση συμφωνία μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου, και ιδίως το άρθρο 13, παράγραφος 8,

Εκτιμώντας τα εξής:

(1) Το άρθρο 2 του κανονισμού (ΕΚ) αριθ. 75/98 της Επιτροπής [1], της 12ης Ιανουαρίου 1998, για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινού τελωνειακού κώδικα κατήργησε τον κανονισμό (ΕΟΚ) αριθ. 409/86 της Επιτροπής [2], όπως τροποποιήθηκε από τον κανονισμό (ΕΟΚ) αριθ. 3716/91 [3].

[1] ΕΕ L7 της 13.1.1998, σ. 3.

[2] ΕΕ L46 της 25.2.1986, σ. 5.

[3] ΕΕ L351 της 20.12.1991, σ. 21.

(2) Ο κανονισμός (ΕΚ) αριθ. 75/98 προέβλεψε ειδικές διατάξεις για τη διαπίστωση της ταυτότητας των εμπορευμάτων προς ή από ένα τμήμα του τελωνειακού εδάφους της Κοινότητας στην οποία δεν εφαρμόζονται οι διατάξεις της οδηγίας 77/388/ΕΟΚ του Συμβουλίου [4] όσον αφορά τον ΦΠΑ, όπως τροποποιήθηκε τελευταία με την οδηγία 98/80/ΕΚ [5].

[4] ΕΕ L145 της 13.6.1977, σ.1.

[5] ΕΕ L281 της 17.10.1998, σ.31.

(3) Η οδηγία 92/12/ΕΟΚ του Συμβουλίου [6], της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης, όπως τροποποιήθηκε τελευταία με την οδηγία 2000/47/ΕΚ [7] προβλέπει στο άρθρο 2 παράγραφος 4 ότι οι συναλλαγές εμπορευμάτων που ενεργούνται από ή προς τον Άγιο Μαρίνο έχουν τη μεταχείριση που επιφυλάσσεται στις μετακινήσεις εμπορευμάτων από ή προς την ιταλική Δημοκρατία.

[6] ΕΕ L76 της 23.3.1992, σ. 1.

[7] ΕΕ L197 της 29.7.2000, σ. 73.

(4) Η απόφαση αριθ. 4/92 της επιτροπής συνεργασίας ΕΟΚ-Αγίου Μαρίνου [8] προβλέπει τα έγγραφα που πρέπει να χρησιμοποιηθούν για να επιτραπεί η κυκλοφορία των εμπορευμάτων μεταξύ της Κοινότητας και του Αγίου Μαρίνου. ότι είναι σκόπιμο, ως εκ τούτου, να τροποποιηθεί, ώστε να ληφθούν υπόψη οι προαναφερθείσες διατάξεις της οδηγίας 92/12/ΕΟΚ,

[8] ΕΕ L42 της 19.2.1993, σ.34

ΑΠΟΦΑΣΙΖΕΙ:

Άρθρο 1

Η απόφαση αριθ. 4/92 της επιτροπής συνεργασίας ΕΚ-Αγίου Μαρίνου τροποποιείται ως εξής.

1. Στο άρθρο 1, προστίθεται η ακόλουθη παράγραφος:

« 3. Κατά την έννοια του άρθρου 3 και της πρώτης παραγράφου του άρθρου 4, νοείται ως «έγγραφο ισοδύναμης αξίας», ιδίως, το συνοδευτικό διοικητικό έγγραφο που αναφέρεται στον κανονισμό (ΕΟΚ) αριθ. 2719/92 [9] της Επιτροπής της 11ης Σεπτεμβρίου 1992. »

[9] ΕΕ L276 της 19.9.1992, σ.1

2. Το άρθρο 3 αντικαθίσταται από το ακόλουθο κείμενο:

« Για να δικαιολογηθεί η ελεύθερη κυκλοφορία των εμπορευμάτων της Κοινότητας, που αποστέλλονται προς τη Δημοκρατία του Αγίου Μαρίνου:

- το έγγραφο T2 ή T2F δεόντως θεωρημένο από τις αρχές του τελωνείου αναχώρησης,

- το πρωτότυπο του εγγράφου T2L ή T2LF

- έγγραφο ισοδύναμης αξίας

θα πρέπει να υποβάλλεται στις αρμόδιες αρχές του Αγίου Μαρίνου. »

3. Στο άρθρο 4, η παράγραφος 2 αντικαθίσταται από το ακόλουθο κείμενο:

«2. Όταν εμπορεύματα, που εισήχθησαν προηγουμένως στη Δημοκρατία του Αγίου Μαρίνου με την κάλυψη ενός εγγράφου T2F ή T2LF, ή ενός εγγράφου ισοδύναμης αξίας, προσκομίζονται στις αρμόδιες αρχές του Αγίου Μαρίνου με σκοπό την αποστολή τους στην Κοινότητα, οι εν λόγω αρχές πρέπει να εκδώσουν ένα έγγραφο T2F ή T2LF, ή έγγραφο ισοδύναμης αξίας, με αναφορά στο έγγραφο που συνόδευε τα εμπορεύματα κατά την άφιξή τους στη Δημοκρατία του Αγίου Μαρίνου. Το εν λόγω έγγραφο T2F ή T2LF ή το έγγραφο ισοδύναμης αξίας, θα πρέπει να προσκομίζεται στο τελωνείο εισόδου στην Κοινότητα. »

Άρθρο 2

Η παρούσα απόφαση αρχίζει να ισχύει την επομένη ημέρα από την έγκρισή της.

Βρυξέλλες, [...].

Για την επιτροπή συνεργασίας ΕΚ-Αγίου Μαρίνου

Ο Πρόεδρος [...] Οι γραμματείς της επιτροπής συνεργασίας ΕΚ-Αγίου Μαρίνου [...]

ΔΗΜΟΣΙΟΝΟΜΙΚΟ ΔΕΛΤΙΟ

Το προτεινόμενο μέτρο τροποποιεί την απόφαση αριθ. 4/92 της επιτροπής συνεργασίας ΕΟΚ-Αγίου Μαρίνου της 22ας Δεκεμβρίου 1992 σχετικά με ορισμένες μεθόδους διοικητικής συνεργασίας για την εφαρμογή της ενδιάμεσης συμφωνίας και τη διαδικασία επαναποστολής των εμπορευμάτων προς τη Δημοκρατία του Αγίου Μαρίνου. το εν λόγω μέτρο δεν συνεπάγεται δημοσιονομικές επιπτώσεις.